Tal mês di Dicembar i fruts dal Friûl di une volte – disìn fin al taramont - si preparavin al Nadâl lavorant pal presepi. Di matine, a scuele, lu disegnavin su cjartis di picjâ sui mûrs e a imparavin cualchi puisie nadaline; tal dopomisdì a lavin a racuei muscli e lens par “fâlu” in cjase; sot sere, in glesie, a cjantavin il Missus, un rest dal rît aquileiês. Tai ultins dîs, tor dal 20, a disvuluçavin lis statuutis di zes, un tesaur di famee, e in ogni cjase al comparive il presepi: grops di morâr e cualchi clap par “movi” il paisaç, farine di flôr par segnâ i trois e lis stradis sul muscli, cjarte indarintade par imitâ lis aghis, e naturalmentri une grote o une capane cun dentri il Frut, la Madone, San Josef, il mus, il bo. A la fin i pastôrs cu lis pioris e, parsorevie, une stele cu la code e un agnul ch’al tindeve un feston cu la scrite Gloria in excelsis Deo a completavin la vore.
Il creatôr dal presepi al fo Francesc, il sant poete di Assisi ch’al saveve fâsi capî dal lôf e dai uciei (al veve cualchi dificultât di comunicazion dome cul pape e cui oms in gjenerâl).
fur_Latn fur_Latn